留題潛山山谷寺
作者：郭祥正
朝代：宋

paragraphs: 山如連環不可解，玉溜穿崖鯨尾擺。
中天化出清凉宫，汗漫琉璃翠光灑。
回頭無路通人間，毛髪森森神魄駭。
長碑突兀壓巨鼇，字刻雄文入模楷。
乃知梁僧挈刀尺，來此幽棲聊脱屣。
地祗掣鏁巖戶開，縱有堆金豈能買。
粲祖傳衣當第三，至今異骨藏斯巖。
我朝重賜七寶塔，舍利感應符至誠。
誰曾磨崖記名姓，習之健筆深鐫鑱。
盤鼉皴鱗想風概，雲霧慘淡遮松杉。
至寶不獨世所惜，定有山鬼長扃監。
願借雷公霹靂斧，堅珉斫斷載以函。
高僧邀我恐忘返，虎豹堪驚日將晚。
歸來拂榻坐虛堂，軟煮黄精薦香飯。
千年遺跡安足誇，幻妄非真生有涯。
奈何吾勢未能已，夢想長在金仙家。